<classify> MAKAMU wa Rais, Samia Suluhu Hassan amesema Serikali ya Awamu ya Tano imefanya jitihada kubwa kuweka mazingira mazuri ya kisera na kimifumo ili kuchochea ukuaji wa sekta ya fedha nchini.Alisema hayo wakati wa uzinduzi wa Akaunti ya Tabasamu, iliyozinduliwa na Benki ya TPB jijini Dar es Salaam juzi. Serikali kupitia Benki Kuu ya Tanzania imeendelea kutoa miongozo mbali mbali ili kuhakikisha Watanzania takribani asilimia 50 wanafikiwa na huduma za kibenki ifikapo mwaka 2025, alisema Makamu wa Rais. Alipendezwa na wazo la kuhakikisha kupitia Akaunti ya Tabasamu wanawake watauziwa bima za kijamii.Benki ya TPB ina matawi takriban 80, mashine za kutolea ATM 54, mtandao wa Umoja Switch takriban 200 na mawakala 150 kupitia Shirika la Posta, ambalo Makamu wa Rais ameitaka benki hiyo kuwafikia wanawake wengi haswa vijijini na kuhakikisha wanapata huduma na elimu ya masuala ya kifedha. Makamu wa Rais alisisitiza kuwa wanawake ni nguzo kuu ya uchumi, kwani wao ndiyo wazalishaji wakuu kuanzia ngazi ya familia hadi Taifa.Mbali ya kulea familia, huwezi kuwakosa wanawake kwenye sekta yoyote ya uzalishaji mali, na hivyo siyo upendeleo kuanzisha akaunti maalumu ya Tabasamu kwa wanawake, bali ni haki yao ya msingi kama ilivyofanya Benki ya TPB, alisema Makamu wa Rais.Alitaka Akaunti ya Tabasam ishirikiane na kampuni za simu, kuhakikisha wanawake wanapata taarifa za kibenki na pia kupata huduma za kibenki, kama mikopo kupitia simu zao za mikononi. Naibu Waziri wa Fedha na Mipango, Dk Ashatu Kijaji alisema Tanzania ina rekodi nzuri Afrika na duniani katika masuala ya huduma za fedha.  <topic>: KITAIFA 